Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: szóló 1972. évi II. törvény (a továbbiakban: Etv.) 35. § (3) bekezdésében foglaltak szerint a pszichiátriai fekvőbeteg-intézet
Paragraph Index: 904

3. Az indítvány vizsgálata során az állami intézményeken túl emberi jogi szervezetektől is véleményt kértünk. A Helsinki Bizottság úgy látja, hogy az Etv. vonatkozó rendelkezései nem sértik a betegek személyiségi jogait. A Társaság a Szabadságjogokért egyesület szakvéleményében kifejti, hogy „a gyógykezelést önként választó beteg esetén az időszakos bírói felülvizsgálat nem indokolt. Ebben az esetben ugyanis nincs szó szabadságelvonásról, amire akkor kerül sor, ha az elmeműködés zavara és a veszélyeztető állapot együttes jelenléte kötelező kezelés elrendelését teszi szükségessé. A szabadságjogok korlátozása megkívánja a bírósági döntést és az időszakos felülvizsgálatot, a beteg és az orvos megállapodásán nyugvó, önkéntes gyógykezelés azonban nem”. Álláspontjuk szerint a bírói felülvizsgálat megtartása csak a gyógykezelésre kötelezett betegek esetében indokolt. A pszichiátriai betegek jogainak védelmével kapcsolatban három — jogszabály-módosításra irányuló — javaslatot tettek. Eszerint az egészségügyi törvénynek külön rendelkeznie kellene arról, hogy cselekvőképtelen beteg felvételekor mindig bíróság döntsön a kezelés elrendeléséről; indokolt lenne a kezelésre önként jelentkezett betegek panaszjogának biztosítása, mely fórumot teremtene az intézetben tapasztalt bánásmód kifogásolására; végül több szakma képviselőiből bizottságokat kellene létrehozni, melyek rendszeresen vizsgálnák a pszichiátriai intézményeket.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes